** คู่มือการขอรับอาสาสมัคร**

**หน่วยสันติภาพสหรัฐอเมริกา ประจำประเทศไทย**

**โครงการสร้างเยาวชนเพื่อการพัฒนา (Youth in Development Project)**

หน่วยสันติภาพสหรัฐอเมริกาเป็นองค์กรอิสระภายใต้สังกัดของรัฐบาลอเมริกัน ประธานาธิบดี จอห์น เอฟ เคเนดี้ ได้ก่อตั้งหน่วยสันติภาพฯ ขึ้นในปี พ.ศ. 2504 เพื่อเสริมสร้างสันติภาพ ด้วยการส่งอาสาสมัครอเมริกันไปใช้ชีวิตอยู่และช่วยปฏิบัติงานในประเทศกำลังพัฒนา แม้เวลาจะผ่านมากว่า 55 ปีแล้ว หน่วยสันติภาพฯก็ยังคงมุ่งเน้นการเสริมสร้างสันติภาพและมิตรภาพ และเป้าหมายเดิมที่ตั้งไว้ไม่เคยเปลี่ยนแปลง ซึ่งได้แก่

1. ให้ความช่วยเหลือด้านกำลังคนแก่ประเทศที่กำลังพัฒนาและยังขาดแคลนบุคลากรในสาขาของงานที่จำเป็นต่อการพัฒนา
2. เพื่อส่งเสริมความรู้ความเข้าใจที่ดีของประชาชนเจ้าของประเทศ ที่มีต่อคนอเมริกัน
3. เพื่อส่งเสริมความรู้ความเข้าใจที่ดีของคนอเมริกัน ที่มีต่อประชาชนเจ้าของประเทศ

**ประวัติความเป็นมา**

วันที่ก่อตั้ง 1 มีนาคม พ.ศ. 2504

จำนวนอาสาสมัครทั้งหมดที่เคยปฏิบัติงานในพื้นที่ มากกว่า 200,000 คน

จำนวนประเทศที่เคยมีอาสาสมัคร 140 ประเทศ

**สถิติล่าสุด**

จำนวนประเทศที่หน่วยสันติภาพเข้าไปปฏิบัติงานมากกว่า 60 ประเทศ

จำนวนอาสาสมัครทั้งหมดที่เคยเข้ามาทำงานในประเทศไทย 5,270 คน

**อาสาสมัครทำอะไร**

อาสาสมัครหน่วยสันติภาพฯ ปฏิบัติงานอยู่ทั่วโลกในหลายด้าน เช่น ด้านการศึกษา สิ่งแวดล้อม สาธารณสุข วิสาหกิจชุมชนขนาดย่อม สาระสนเทศ สิ่งแวดล้อม การเกษตร และการพัฒนาเด็กและเยาวชน

**การจะมาเป็นอาสาสมัครนั้นมีเงื่อนไขดังนี้**

* ระยะเวลาการปฏิบัติงานทั้งสิ้น 27 เดือน (รวมช่วงฝึกอบรม 11 สัปดาห์และปฏิบัติงานจริง 24 เดือน)
* สามารถสมัครได้ตลอดเวลา โดยระยะเวลาที่ใช้ในการพิจารณาใบสมัครนั้น 9-12 เดือน
* อายุขั้นต่ำคือ 18 ปีและไม่ได้กำหนดว่าจะต้องอายุไม่เกินเท่าไหร่
* จบการศึกษาระดับปริญญาตรีเป็นอย่างน้อย
* อาสาสมัครจะไม่ได้รับเงินเดือนแต่มีเงินยังชีพรายเดือนซึ่งเพียงพอต่อการยังชีพในชุมชน
* หน่วยสันติภาพฯให้ความสำคัญสูงสุดกับเรื่องสุขภาพและความปลอดภัยของอาสาสมัคร โดยที่ทางหน่วยสันติภาพฯ ทุ่มเทเต็มที่กับการฝึกอบรมและให้ความช่วยเหลือ เพื่อให้อาสาสมัครสามารถทำงานได้อย่างแข็งแรงและปลอดภัย

**รัฐบาลไทยและหน่วยสันติภาพสหรัฐอเมริกา** ได้ร่วมมือกันในโครงการต่างๆ เป็นอย่างดีมาตลอด ตั้งแต่ปี พ.ศ. 2505 อาสาสมัครและผู้ร่วมงานได้ร่วมกันปฏิบัติงานในโครงการอย่างเคียงบ่าเคียงไหล่ตลอด 54 ปีที่ผ่านมา ประเทศไทยมีการเปลี่ยนแปลงเกิดขึ้นมากมาย ขณะที่รัฐบาลไทยพบว่ามีความต้องการพัฒนาด้านเยาวชนอย่างสูง จากความต้องการดังกล่าวจึงเป็นที่มาของโครงการในขณะนี้ โดยมุ่งเน้นที่การสร้างศักยภาพเยาวขนซึ่งเป็นทรัพยากรที่สำคัญยิ่งของประเทศ ให้สามารถจัดการกับปัญหาต่าง ๆ ได้อย่างรอบด้าน

**โครงการสร้างเยาวชนเพื่อการพัฒนา** **(Youth in Development Project)** เป็นโครงการใหม่ที่ก่อตั้งขึ้นในปี พ.ศ. 2554 หน่วยงานที่ให้การสนับสนุนประกอบด้วย สำนักงานความร่วมมือเพื่อการพัฒนาระหว่างประเทศ (สพร.) กระทรวงการต่างประเทศ และกรมการส่งเสริมการปกครองท้องถิ่น กระทรวงมหาดไทย สำนักส่งเสริมและพิทักษ์เยาวชน กระทรวงการพัฒนาสังคมและความมั่นคงของมนุษย์ องค์กรพัฒนาอิสระต่าง ๆ เช่น สภาองค์การพัฒนาเด็กและเยาวชนในพระราชูปถัมภ์ฯ และ ไรท์ทูเพลย์ (Right-to-Play) โดยมีการร่วมมือกันอย่างใกล้ชิดในการออกแบบ วางแผน การสนับสนุน การติดตามผล และการประเมินผลโครงการร่วมกัน โดยโครงการมีเป้าหมายโดยรวมอยู่ที่ เยาวชนมีสุขภาพที่ดีและเติบโตเป็นพลเมืองที่สำคัญในการส่งผลในเชิงบวกให้กับสังคม \***(*เยาวชน สำหรับโครงการสร้างเยาวชนเพื่อการพัฒนา หมายถึงเยาวชนในโรงเรียนอายุระหว่าง 9-15 ปี)***

**กรอบการทำงานโครงการสร้างเยาวชนเพื่อการพัฒนา หน่วยสันติภาพสหรัฐอเมริกา ประเทศไทย**

|  |  |
| --- | --- |
| **เป้าหมายที่ 1**  **เสริมสร้างวิถีการดำเนินชีวิตที่ดีและพลเมืองที่ดี** | **วัตถุประสงค์ 1.1** – เสริมสร้างทักษะการสื่อสารโดยใช้ภาษาอังกฤษ  **วัตถุประสงค์ 1.2** - เสริมสร้างทักษะชีวิต  **วัตถุประสงค์ 1.3** – เสริมสร้างทักษะความเป็นผู้นำรุ่นเยาว์เพื่อพัฒนาท้องถิ่นอย่างมีส่วนร่วม |
| **เป้าหมายที่ 2**  **เสริมสร้างให้เยาวชนมีความเข้มแข็งในการดูแลสุขภาพและมีสุขภาวะที่ดี** | **วัตถุประสงค์ 2.1** – เสริมสร้างทักษะและความรู้เรื่องอนามัยเจริญพันธุ์  **วัตถุประสงค์ 2.2 –** เสริมสร้างทักษะการกีฬาและส่งเสริมให้เยาวชนออกกำลังกาย  **วัตถุประสงค์ 2.3** – เสริมสร้างให้เยาวชนลด ละ เลิกการเสพติดสารเสพติดและของมึนเมา |

**ตัวอย่างของกิจกรรมที่อาสาสมัครและผู้ร่วมงาน (จนท. อบต. / ครูที่สอน วิชาสุขศึกษา วิชาพละ วิชาทักษะชีวิต / จนท. รพ.สต.) ร่วมกันทำเพื่อสร้างศักยภาพให้เด็กและเยาวชน (ในโรงเรียน, คาบว่าง หรือนอกเวลาเรียนในชุมชน)**

1. กิจกรรมการเรียนรู้เรื่องทักษะชีวิต (เช่น การตระหนักรู้และเห็นคุณค่าของตนเอง การคิดวิเคราะห์ การตัดสินใจ และการแก้ปัญหาอย่างสร้างสรรค์ การจัดการกับอารมณ์และความเครียด การสร้างสัมพันธภาพที่ดีกับผู้อื่น)
2. กิจกรรมสอนบทสนทนาภาษาอังกฤษในชีวิตประจำวันร่วมกับคุณครู
3. ชมรมภาษาอังกฤษ การสนทนาภาษาอังกฤษ การเล่านิทานการแสดงภาษาอังกฤษ
4. กิจกรรมให้ความรู้ด้านสุขภาพ เพศศึกษาและโรคติดต่อต่าง ๆ
5. กิจกรรมออกกำลังกาย กีฬา
6. กิจกรรมรณรงค์ลดการดื่มสุราและเสพยาเสพติด
7. กิจกรรมส่งเสริมบทบาทของเยาวชนในการพัฒนาท้องถิ่น สร้างเยาวชนจิตอาสา
8. กิจกรรมพัฒนาสภาเด็กและเยาวชน
9. กิจกรรมรักษาสิ่งแวดล้อมในชุมชน
10. อื่น ๆ

### หลักเกณฑ์ที่ใช้ในการคัดเลือกสถานที่ปฏิบัติงานของอาสาสมัคร

ชุมชน

* ชุมชนมีความปลอดภัยในชีวิตและทรัพย์สินสำหรับอาสาสมัคร ไม่มีปัญหาอุทกภัยรุนแรง
* ข้าราชการระดับผู้ใหญ่ในพื้นที่เต็มใจร่วมงานกับอาสาสมัคร และสนับสนุนงานที่อาสาสมัครทำร่วมกับชุมชน
* ในชุมชนมีสถานพยาบาล หรืออยู่ใกล้กับโรงพยาบาลในอำเภอหรือจังหวัด ที่สามารถให้ความช่วยเหลืออาสาสมัคร และสามารถติดต่อหน่วยแพทย์ของหน่วยสันติภาพสหรัฐอเมริกาที่กรุงเทพฯได้ เมื่อมีเหตุฉุกเฉิน
* ชุมชนนั้นต้องมีระบบการสื่อสารและระบบการคมนาคมที่ดี เช่น มีรถโดยสารประจำทางที่อาสาสมัครสามารถใช้บริการได้อย่างสม่ำเสมอ เพื่อเดินทางไปที่ อบต./เทศบาล โรงเรียน รพ.สต. อำเภอ จังหวัด และ กรุงเทพ ได้อย่างสะดวก (โปรดระบุให้ชัดเจนเมื่อกรอกใบคำขออาสาสมัคร)

## องค์การบริหารส่วนตำบล (อบต.)/ เทศบาล

* อบต./เทศบาล ส่งเสริมกิจกรรมการสร้างศักยภาพการเยาวชน มีโครงการแลพงบประมาณสนับสนุนโครงการพัฒนาเยาวชนอย่างชัดเจน
* เจ้าหน้าที่และสมาชิกอบต. ต้องยินดีที่จะปฏิบัติต่ออาสาสมัครในฐานะที่เป็นส่วนหนึ่งขององค์กร
* เจ้าหน้าที่และสมาชิกอบต. ต้องสามารถบอกได้อย่างชัดเจน ถึงความต้องการของหน่วยงานตนเองและของชุมชน รวมทั้งสามารถเสนอแนวทางที่อาสาสมัครจะมีส่วนช่วยในการตอบสนองความต้องการด้านการพัฒนาเยาวชนอย่างชัดเจน
* ปลัดอบต. / เทศบาล ต้องสามารถทำหน้าที่เป็นผู้ร่วมงานของอาสาสมัครได้ และเต็มใจที่จะช่วยอาสาสมัครทำงานตามที่ อบต./เทศบาล มอบหมาย รวมทั้งช่วยประสานงานกับหน่วยงานอื่นๆที่เกี่ยวข้อง
* นายกอบต./เทศบาล และปลัด ต้องวางแผนปฏิบัติการร่วมกันกับอาสาสมัคร และช่วยงานของอาสาสมัครตามที่โรงเรียน หรือ รพ.สต. /ชุมชน เสนอขอความช่วยเหลือมาด้านพัฒนาเยาวชน
* มีเพื่อนร่วมงานภาคสนาม ผู้ทำงานเคียงบ่าเคียงไหล่คู่กัน เช่น นักวิชาการศึกษา เจ้าหน้าที่พัฒนาชุมชน นักวิเคราะห์ ฯลฯ
* ภายในสำนักงานของอบต./ เทศบาล ต้องมีบริเวณที่อาสาสมัครสามารถนั่งทำงานได้อย่างเป็นสัดส่วน ซึ่งไม่จำเป็นต้องเป็นห้องส่วนตัว แต่มีโต๊ะหรือตู้ให้อาสาสมัครเก็บเอกสารหรือของส่วนตัวบางอย่างได้
* เจ้าหน้าที่และสมาชิกอบต./เทศบาล ต้องช่วยเหลือจัดหาตัวเลือกที่พักที่ปลอดภัยในชุมชนให้กับอาสาสมัคร (ซึ่งรัฐบาลไทยโดยกระทรวงการต่างประเทศเป็นผู้ช่วยเหลือสนับสนุนเรื่องค่าเช่าที่พัก)
* เจ้าหน้าที่และสมาชิกอบต. ต้องเต็มใจช่วยอาสาสมัครเรียนรู้และฝึกฝนภาษาและวัฒนธรรมไทย

**โรงเรียน**

* ไม่มีการจ้างครูชาวต่างชาติอยู่แล้ว และไม่มีอาสาสมัครต่างชาติจากองค์กรหรือหน่วยงานอื่นๆ
* มีคุณครูที่สนใจดำเนินกิจกรรมร่วมกับอาสาสมัครด้านส่งเสริมศักยภาพเยาวชน
* เป็นโรงเรียนระดับประถม หรือ มัธยมขยายโอกาส ที่ตั้งอยู่ในตำบลเดียวกันกับ อบต./เทศบาล
* มุ่งเน้นพัฒนาศักยภาพเด็กด้านทักษะชีวิต ควบคู่กับการพัฒนาด้านวิชาการ

**รพ.สต./อนามัย**

* เป็น รพ.สต. หรือ อนามัยในตำบล
* มีเจ้าหน้าที่สาธารณสุขที่สนใจดำเนินกิจกรรมร่วมกับอาสาสมัครด้านส่งเสริมศักยภาพเยาวชน

การรณรงค์ป้องกันโรคติดต่อต่าง ๆ รวมทั้ง การสร้างความตระหนักให้ความรู้ด้านเพศศึกษาที่ถูกต้อง

* แผนพัฒนาด้านเยาวชน านอนามัยโรงเรียน งานรณรงค์ป้องกันยาเสพติด ส่งเสริมการออกกำลังกายและให้ความรู้เยาวชนในเรื่องต่าง ๆ

## ครอบครัวอุปถัมภ์/ บ้านเช่า (หน่วยสันติภาพฯ และกระทรวงการต่างประเทศรับภาระค่าเช่าเอง)

* อบต. / เทศบาล ต้องจัดหาครอบครัวอุปถัมภ์ให้อาสาสมัครอยู่ด้วยในช่วง 1 เดือนแรก เพื่อช่วยให้อาสาสมัครได้เรียนรู้บริบทของชุมชน วิถีชีวิต และภาษาและวัฒนธรรมท้องถิ่น
* อบต. / เทศบาล ต้องจัดหาที่พักให้อาสาสมัคร โดยเป็นบ้านที่อาสาสมัครสามารถอยู่ได้เป็นส่วนตัว ในบริเวณที่ปลอดภัย และไม่มีปัญหาน้ำท่วม (ไม่ต้องรับผิดชอบเรื่องค่าเช่า)
* บ้านพักที่จัดให้อาสาสมัครนั้น ไม่ควรห่างจากบ้านอื่นๆ เกิน 10 เมตร (อยู่ในระยะที่ตะโกนเรียกกันได้) และต้องมีทางออกเมื่อเกิดไฟไหม้ หรือเหตุฉุกเฉินใดๆ
* บ้านพักต้องแน่นหนาพอที่อาสาสมัครจะเก็บข้าวของส่วนตัวได้อย่างปลอดภัย
* ประตูทางเข้าบ้านควรเป็นโลหะหรือไม้ที่อยู่ในสภาพใช้การได้ และสามารถล็อคได้จากภายในบ้าน
* หน้าต่างควรมีลูกกรงและสามารถปิดได้จากด้านใน โดยหน้าต่างห้องนอนต้องติดมุ้งลวดด้วย
* ภายในบ้านควรมี เครื่องเรือนที่จำเป็น เช่น เตียง โต๊ะ เก้าอี้ ตู้เสื้อผ้า เป็นต้น นอกจากนี้ ต้องมีห้องน้ำอยู่ภายในบ้าน มีไฟฟ้า มีโทรศัพท์ภายในบ้าน หรืออยู่ในบริเวณใกล้เคียง รวมทั้งมีบริเวณให้ซักผ้าหรือทำอาหารได้

# วิธีการขออาสาสมัคร

# การคัดเลือกชุมชนให้อาสาสมัครไปทำงานจะยึดตามหลักเกณฑ์ที่กล่าวมาแล้วข้างต้น โดยความต้องการของ อบต./เทศบาล/โรงเรียน/รพ.สต. และชุมชน ต้องสอดคล้องกับวัตถุประสงค์ของโครงการสร้างเยาวชนเพื่อการพัฒนา ต้องสามารถระบุได้ถึงสถานการณ์เยาวชนในพื้นที่ ทรัพยากรที่มี ความต้องการให้อาสาสมัครเข้าไปมีส่วนร่วมในโครงการหรือกิจกรรมพัฒนาเยาวชนที่สำคัญอะไรบ้าง ผู้ร่วมงาน เจ้าหน้าที่อบต./เทศบาล/รพ.สต./โรงเรียน ต้องทำงานร่วมกันกับอาสาสมัคร

# *หากอบต./เทศบาล ของท่านสนใจที่จะขออาสาสมัคร:*

* ***ขอให้ท่านอ่านคู่มือฉบับนี้อย่างละเอียดถี่ถ้วน***
* นายกและปลัด อบต. ต้องร่วมกันกรอกข้อความในใบคำขอให้ครบถ้วน และเซ็นต์ชื่อลงในแผ่นสุดท้ายของใบคำขอ โดยมีการปรึกษาร่วมกันกับโรงเรียน/รพ.สต. ในตำบล ถึงการขอรับอาสาสมัครเพื่อมาดำเนินกิจกรรมใดบ้างด้านการส่งเสริมศักยภาพเยาวชน
* ส่งใบคำขอไปที่จังหวัดของท่านภายใน**วันที่ 31 พฤษภาคม พ.ศ. 2560 โดยส่งใบสมัครของท่านมาตามที่อยู่ด้านล่างนี้ให้ครบทุกที่**

1. **ส่งใบสมัครเป็นไฟล์ Word มาที่อีเมล:** [**Akhalertrum@peacecorps.gov**](mailto:Akhalertrum@peacecorps.gov)
2. **ส่งใบสมัครทางไปรษณีย์ถึงกรมส่งเสริมการปกครองท้องถิ่นวงเล็บมุมซอง (งานอาสาสมัคร ของหน่วยสันติภาพฯ รุ่น 130)**

**นายกฤษณ์กมล กมลาศน์(นักวิเคราะห์นโยบายและแผนชำนาญการ)**

**กรมส่งเสริมการปกครองส่วนท้องถิ่นกระทรวงมหาดไทย**

**วังสวนสุนันทา ถนนราชสีมา เขตดุสิต กทม. 10300**

**โทร. (02) 2419000 – 9**

1. **ส่งสำเนาใบสมัครมาที่ หน่วยสันติภาพสหรัฐอเมริกา ประเทศไทย ที่อยู่:(งานอาสาสมัคร ของหน่วยสันติภาพฯ รุ่น 130)**

**ผู้อำนวยการโครงการสร้างเยาวชนเพื่อการพัฒนา**

**หน่วยสันติภาพสหรัฐอเมริกาประจำประเทศไทย**

1. **ถนนราชวิถี ดุสิต กรุงเทพ 10300**

**4. กรณีท่านขอรับอาสาสมัครร่วมกับโรงเรียน (ขอรับสมัครอาสาสมัครเป็นคู่) ให้แนบใบสมัครของโรงเรียน ในโครงการเพื่อนครูเพื่อการพัฒนามาพร้อมกันด้วย โดยส่งมาที่หน่วยสันติภาพตามที่อยู่ในข้อ 3**

ในปีนี้โครงการสร้างเยาวชนเพื่อการพัฒนา ได้เริ่มกระบวนคัดเลือกพื้นที่เพื่อเป็นพื้นที่ปฏิบัติงานของอาสาสมัครโครงการสร้างเยาวชนเพื่อการพัฒนา รุ่นที่ 6 (อาสาสมัครหน่วยสันติภาพรุ่นที่ 130) ในปี พ.ศ. 2561 โดยเปิดรับใบสมัครจาก อบต./เทศบาล ทั่วประเทศ ยกเว้น กรุงเทพ สงขลา ยะลา ปัตตานี และนราธิวาส หลังจากได้รับใบสมัครแล้วทางหน่วยสันติภาพฯจะทำการคัดเลือกใบสมัครและลงสำรวจพื้นที่ตจริงตามความเหมาะสมในโอกาสต่อไปซึ่งมีกรอบเวลาดังนี้

**กำหนดการคัดเลือกพื้นที่:**

**ปลายเดือนพฤษภาคม พ.ศ. 2560:** คัดเลือกใบสมัคร รอบแรก

**เดือนมิถุนายน พ.ศ. 2560:** ติดต่อไปยัง อบต./เทศบาลที่ได้รับการคัดเลือกจากรอบแรกเพื่อสัมภาษณ์เพิ่มเติมเกี่ยวกับความพร้อมในการทำงานร่วมกับอาสาสมัครและความชัดเจนของโครงการที่มาจากความต้องการของพื้นที่

**เดือนกรกฎาคม – เดือนกันยายน พ.ศ. 2560:** สำรวจพื้นที่ปฏิบัติงานรอบที่ 1 ณ อบต./เทศบาล โดยผู้อำนวยการโครงการ

**เดือนตุลาคม – เดือนธันวาคม พ.ศ. 2560:** สำรวจพื้นที่ปฏิบัติงานรอบที่ 2 ณ อบต./เทศบาล โดยเจ้าหน้าที่โครงการ เพื่อตรวจสอบด้านความปลอดภัย คัดเลือกครอบครัวอุปถัมภ์และบ้านเช่า

**ปลายเดือนมีนาคม พ.ศ. 2561:** ประกาศรายชื่อ อบต./เทศบาลที่ผ่านการคัดเลือก

กรุณาส่งใบสมัครมาตามช่องทางที่ระบุไว้ให้ครบถ้วน ภายใน **วันที่ 31 พฤษภาคม พ.ศ. 2560**

**คำถามที่มักพบบ่อยๆ**

* **อาสาสมัครเป็นใคร?**

อาสาสมัครเป็นคนอเมริกัน มีทั้งหญิงและชาย บ้างเป็นหนุ่มสาว บ้างก็เป็นผู้อาวุโส ประกอบด้วยหลายเชื้อชาติและหลากสีผิว อาสาสมัครบางคนมีเชื้อสายเอเชีย บางคนมีเชื้อสายอัฟริกัน ลาตินอเมริกัน หรือยุโรป แต่ละคนจะมีความรู้และประสบการณ์ที่แตกต่างกัน บางคนเคยทำงานพัฒนาเยาวชน สาธารณสุข การศึกษา การเกษตร หรือ สิ่งแวดล้อม เป็นต้น

* **อาสาสมัครได้รับการผึกอบรมอะไรมาบ้างก่อนมาทำงาน?**

ก่อนลงปฏิบัติงานในพื้นที่ หน่วยสันติภาพฯ ได้จัดการฝึกอบรมให้อาสาสมัครทุกคนเป็นเวลา 11 สัปดาห์ เนื้อหาของการอบรมประกอบด้วย ความรู้เกี่ยวกับภาษาและวัฒนธรรมไทย ภาพรวมของการปกครองส่วนท้องถิ่น การพัฒนาเศรษฐกิจและสังคมของประเทศไทย ความรู้เกี่ยวกับการสาธารณสุขและความปลอดภัย การพัฒนาการเกษตรและสิ่งแวดล้อม การพัฒนาเยาวชน และบทบาทของหญิงชายในการพัฒนาประเทศ เป็นต้น เพื่อให้อาสาสมัครมีความรู้ความเข้าใจที่ถูกต้องและมีทัศนคติที่ดีต่อการทำงานและการใช้ชีวิตร่วมกับคนไทย โดยการฝึกอบรมได้ตั้งกฎเกณฑ์ที่แน่ชัดว่าอาสาสมัครต้องมีความรู้ความสามารถในระดับใดบ้าง จึงจะสามารถผ่านหลักสูตรการฝึกอบรมดังกล่าวได้ เพื่อให้แน่ใจว่าชุมชนแต่ละแห่งจะได้อาสาสมัครที่มีความรู้ความสามารถอย่างพอเพียง ที่จะเป็นประโยชน์ต่อชุมชนนั้นๆ ได้อย่างแท้จริง

* **อาสาสมัครจะทำงานกับอบต./เทศบาล/โรงเรียน/รพ.สต. และ ชุมชน เป็นระยะเวลาเท่าใด?**

ตามกำหนดแล้วอาสาสมัครจะทำงานในชุมชนเป็นเวลา 2 ปี อย่างไรก็ตามอาสาสมัครบางคนอาจจำเป็นต้องยุติการทำงานก่อนกำหนดด้วยเหตุผลหลายประการ เช่น มีปัญหาด้านสุขภาพ ไม่สามารถปรับตัวได้ หรือมีความจำเป็นของครอบครัวที่อเมริกา หรืออื่นๆ แต่หากชุมชนนั้นยังมีความต้องการได้อาสาสมัครมาทดแทนคนที่ต้องลาออกก่อนกำหนด ก็สามารถทำเรื่องขออาสาสมัครใหม่ได้ โดยหน่วยสันติภาพฯ อาจส่งอาสาสมัครรุ่นต่อไปมาทดแทนได้ในบางกรณี

* **อาสาสมัครมาทำงานแทนเจ้าหน้าที่อบต./เทศบาล/โรงเรียน/รพ.สต. ใช่หรือไม่?**

**ไม่ใช่**อาสาสมัครไม่ได้มาทำงานแทนเจ้าหน้าที่อย่างแน่นอน แต่มาบูรณาการร่วมกันกับ จนท.ที่รับผิดชอบงานด้านส่งเสริมศักยภาพเยาวชน ในการวางแผน การปฏิบัติ การติดตามและประเมินผล โครงการหรือกิจกรรมการพัฒนาเยาวชนอย่างมีส่วนร่วม รวมทั้งแลกเปลี่ยนความรู้และทักษะที่จำเป็นบางอย่างให้กับเจ้าหน้าที่/ครู เพื่อให้โครงการและกิจกรรมต่างๆ สามารถดำเนินต่อไปได้ แม้ว่าไม่มีอาสาสมัครอยู่แล้ว

* **ใครคือผู้ร่วมงานของอาสาสมัคร?**

ปลัดอบต. เป็นผู้ร่วมงานคนที่หนึ่ง และทำหน้าที่เป็นผู้ประสานงานระหว่างอบต. กับหน่วยสันติภาพฯ ด้วย และมีเจ้าหน้าที่ภาคสนาม ซึ่งอบต.มอบหมายให้ทำงานร่วมกับอาสาสมัครด้านการส่งเสริมศักยภาพเยาวชน และเจ้าหน้าที่ รพ.สต./ครูจากโรงเรียนที่สนใจดำเนินกิจกรรมด้านส่งเสริมศักยภาพเยาวชน และกิจกรรมทักษะชีวิตอื่น ๆ ซึ่งผู้ร่วมงานแต่ละคนต้องเต็มใจที่จะทำงานร่วมกับอาสาสมัครตลอดระยะเวลาสองปีที่อาสาสมัครทำงานอยู่ในชุมชน

* **อาสาสมัครมาทำงานเวลาไหนบ้าง?**

อาสาสมัครต้องทำงานวันจันทร์ถึงศุกร์ ตั้งแต่เวลา 8.30 ถึง 16.30 น. เช่นเดียวกับเจ้าหน้าที่คนอื่นของอบต./เทศบาล/โรงเรียน/รพ.สต. และต้องออกไปพบปะเยาวชน/ชุมชน (ไม่ใช่อยู่แต่ในสำนักงานเท่านั้น) หากจำเป็นต้องทำงานในวันหยุด อบต./เทศบาล/โรงเรียน/รพ.สต. ต้องแจ้งให้อาสาสมัครทราบล่วงหน้าเสมอ เนื่องจากอาสาสมัครอาจมีธุระส่วนตัวที่นัดหมายไว้ก่อนหน้าแล้ว

* **อาสาสมัครต้องทำงานภายใต้เงื่อนไขพิเศษอะไรหรือไม?**

ขอให้ท่านปฏิบัติต่ออาสาสมัครเช่นเดียวกับเจ้าหน้าที่คนอื่นๆ ของอบต./เทศบาล โดยไม่มีสิทธิพิเศษใดๆทั้งสิ้น

* **อบต. ต้องมีหน้าที่รับผิดชอบอะไรบ้าง?**
* รับทราบนโยบายและยุทธวิธีการทำงานของโครงการสร้างเยาวชนเพื่อการพัฒนารวมทั้งแจ้งให้หน่วย

งานที่เกี่ยวข้อง เช่น รพ.สต. โรงเรียน ได้รับทราบในเรื่องนี้

* ร่วมกับโรงเรียน และ รพ.สต.ในตำบล ให้แนวทาง/ทิศทางการดำเนินกิจกรรมส่งเสริมศักยภาพเยาวชนในพื้นที่
* กำกับดูแล และ สนับสนุนงานของอาสาสมัครกับผู้ร่วมงาน
* พัฒนารูปแบบการการสร้างเยาวชนเพื่อการพัฒนา ที่สามารถเป็นตัวอย่างให้กับอบต./เทศบาล/โรงเรียน/รพ.สต. และกลุ่มเยาวชน/สภาเยาวชนในตำบลอื่นๆ
* ประเมินความสำเร็จของโครงการการสร้างเยาวชนเพื่อการพัฒนา ร่วมกับคณะที่ปรึกษาโครงการฯ และเผยแพร่ผลการประเมินให้สาธารณชนได้รับทราบ
* **ใครเป็นคนดูแลรักษาพยาบาลอาสาสมัคร?**

แพทย์ของหน่วยสันติภาพฯ เป็นผู้รับผิดชอบโดยตรงต่อสุขภาพของอาสาสมัคร ตลอดระยะเวลาสองปีของการปฏิบัติงาน หากอาสาสมัครเจ็บป่วยหรือประสบอุบัติเหตุฉุกเฉิน นายกและปลัดอบต. ต้องแจ้งให้แพทย์ของหน่วยสันติภาพฯ ทราบทันที และหากจำเป็น ต้องสามารถจัดหาพาหนะส่งอาสาสมัครเข้ากรุงเทพเพื่อเข้ารับการรักษาโดยด่วน

**หากท่านมีคำถามเพิ่มเติม กรุณาติดต่อ**

**ผู้อำนวยการโครงการสร้างเยาวชนเพื่อการพัฒนา**

**หน่วยสันติภาพสหรัฐอเมริกาประจำประเทศไทย**

**242 ถนนราชวิถี ดุสิต กรุงเทพ 10300**

**โทร. (02) 243-0140 ต่อ 408**